**IZVJEŠTAJ SA SLUŽBENOG PUTA U ROVINJ NA CUC 2016**

Na put sam krenula 8.11.2016. u 9:00 sati iz Samobora prema Zagrebu od kuda je bio polazak za Rovinj organiziranim prijevozom – autobusom na 18. CARNet-ovu korisničku konferenciju CUC 2016.

Na CARNet-ovoj konferenciji CUC 2016 koja se održala u Rovinju 09. – 11. 11.2016. sudjelovala sam na mnogim predavanjima i također bila predavač. Upoznala sam neke od alata koje još do sada nisam isprobala, tehnologije, način rada i same metode koje upotrebljavaju neki učitelji kako bi razvijali buduće kompetencije kod učenika i dodatno ih motivirali.

Prvi dan konferencije (9.11.2016.) započela sam slušanjem Lidije Kralj o natjecanju „Dabar“ (međunarodno natjecanje iz informatike i računalnog razmišljanja). Kako je to bilo interaktivno izlaganje isprobali smo Mentimeter alat za glasanja i interakciju s ljudima kroz pitanja tako da smo koristili svoje pametne telefone. Zatim je Zoran Jančić iz Algebre predstavio dodatke za PowerPoint (Articulate Presenter i Articulate Replay, Storyline 2) i njihove mogućnosti kako što su izrada interaktivnih kvizova te mogućnost integracije u moodle sustav i slične alate. Nakon toga sam bila na predstavljanju alata ToonDoo – nastava uz pomoć izrade stripa, koji je besplatan i predstavljene su mogućnosti uporabe u samoj nastavi iz različitih područja. U drugom bloku predavanja Anita Nikić iz Zadra predstavila je kako se i od vrtićke dobi može krenuti s učenjem programiranja kroz igru koristeći Scratch Junior. Nakon nje ja sam predstavila svoj rad „Igrom i programiranjem naučimo djecu razmišljati“ na koji su ljudi vrlo pozitivno reagirali, a posebno im se dopao film na kojem se pokazuje kako smo prošle školske godine proveli Hour of Code u našoj školi i koliko alata koristimo da bi djecu motivirali za učenje programiranja i razvijali njihovo računalno razmišljanje. Nakon mojeg predavanja, Ivana Brozović iz gimnazije Ogulin predstavila je da i u srednjoj školi može se koristiti igra – matematika kroz igru pomoću QR kodova te korištenje Geogebre i Kahoot za provjeru znanja. Damir Belavić iz OŠ Ludine predstavio je kako koristi Geogebru i sustav Loomen u geometriji. Nakon ručka slušala sam predavanje o virtualnoj stvarnosti u obrazovanju na kojem sam saznala da Discovery Channel ima snimljene lekcije za VR i saznala sam za projekt Scollam čiji je primarni cilj istraživanje uporabe tablet-računala u hrvatskim osnovnim školama. Kasno poslijepodne održalo se svečano otvaranje konferencije na kojoj je predavao Bradley Tipp iz Microsoft-a o tehnološkim izazovima u obrazovanju 21. stoljeća.

Drugi dan konferencije (10.11.2016.) u prvom bloku predavanja sudjelovala sam na predavanju Timski projekt u razredu koje je na zanimljiv i detaljan način predstavila Davorka Medvedović iz OŠ Rovišće kraj Bjelovara. Kratko sam i stigla na predavanje o uporabi popularne igre Minecraft for Education u nastavi. Drugi dio prijepodneva provela sam na radionici eTwinning – projektna nastava u digitalnom okruženju na kojoj sam se prisjetila eTwinning portala i saznala na koji način primijeniti njegove prednosti u obrazovanju učenika i vlastitom stručnom usavršavanju, te kako se umrežiti s ostalim korisnicima tog portala u Hrvatskoj i ostalim zemljama Europe. Nakon ručka sudjelovala sam na radionici „Ukusni kolačići iz 3D printera“ na kojoj su nam govorili o načinu rada 3D printera, a najviše mi se svidjelo što sam saznala više o materijalima koji se koriste prilikom 3D ispisa. Poslije radionice uslijedilo je vrlo zanimljivo i poprilično provokativno predavanje našeg poznatog astronoma Korade Korlević-a koji je govorio o tome koliko rano trebaju djeca početi učiti STEM područje, na koji način i koliko je zaista potrebno rada i truda da bi se nešto postiglo te da je potrebno djecu odgojiti (što je poprilično naglasio) za društvo koje dolazi.

U pauzama između predavanja isprobala sam VR naočale i bio mi je vrlo zanimljiv osjećaj biti u podmorju i kretati se među morskim životinjama. Pogledala sam projektore i pametne ploče raznih izlagača, a najzanimljiviji mi je bio štand s 3D scanner-om i na koji način se digitaliziraju 3D objekti poput npr. dječje igračke. Po prvi puta sam to pogledala izbliza i zaista me oduševilo.

Treći dan konferencije (11.11.2016.) započela sam s radionicom Izrada interaktivne prezentacije na internetu pomoću Office Sway alata koji nam je besplatno dostupan preko office365.skole.hr s našim AAI@Edu.hr korisničkim računom. Svidjelo mi se to da na vrlo jednostavan način možemo napraviti galeriju slika i podijeliti je na našem školskom web-u. U drugom dijelu prijepodneva slušala sam predavanje „Kurikularna reforma – novi izazovi digitalno zrelih škola“ učiteljica iz OŠ Brodarica koja sudjeluje u već poprilično projekata. Svidio mi se njihov prijedlog CARNet-u i ostalim nadležnim službama da se ugledamo na ostale europske države i smanjimo količinu papirologije te da se napravi aplikacija putem koje bi lako sastavljali traženu dokumentaciju, lako izrađivali vlastite e-portfolije, a i da se omogući djeci stvaranje vlastitog e-portfolia koji se sada radi u nekim školama u papirnatom obliku, a kasnije bi im mogao poslužiti kod upisa nekih škola i traženja posla u budućnosti. Zatim je Tomislav Bronzin iz tvrtke Citus govorio o tome kako upotrijebiti Office 365 Forms i Office 365 Planner kod testova, ocjenjivanja i sl. Nakon toga uslijedilo je predavanje „Machine Learning“ gospodina Rajića iz tvrtke Oracle Hrvatska koji je govorio o velikim količinama digitalnih podataka koje se danas proizvode i o sustavu i načinu rada s njima.

Poslije ručka uslijedilo je svečano zatvaranje konferencije na kojoj sveukupno bilo 30 radionica, 48 interaktivnih izlaganja, 22 prezentacijska rada, 14 prezentacija sponzora e-škole, 5 cjelina sys.trek predavanja i 3 radionice, e-škole – 13 radionica i 3 prezentacije projekta. Zaista je bilo mnogo toga, a vremena malo kako bi stigla na sve što me zanima u tri dana konferencije. Zatvaranje je započelo s panel diskusijom „Programirajmo svoju budućnost – kako će izgledati učenici, nastavnici, škola i učenje u budućnosti“ u kojoj su sudjelovali Korado Korlević, Tena Šojer i Saša Mladenović. Rasprava je bila vrlo zanimljiva, a nakon toga su uslijedile dodjele nagrada i odlazak u autobuse prema Zagrebu. Svi smo bili puni inspiracija, zadovoljni što smo se nakon godinu dana ponovno sreli s nekim kolegama diljem Hrvatske i razmijenili mišljenja te čuli mnoga zanimljiva predavanja. Na povratku nas je dočekao snijeg u Gorskom kotaru te smo u 21 sat stigli u Zagreb. U Samobor sam stigla oko 22 sata.

U Bregani, 14.11.2016.

Arijana Volmost